מאי וייסנברג

מאי וייסנברג (השם החקוק על המצבה שלה הוא "מלכה מאי וייסנברג"; 15 באוקטובר 1913 – 2 באוגוסט 1939, י"ח באב תרצ"ט) הייתה קריינית ברדיו קול ירושלים. נהרגה בהתפוצצות פצצה באולפן הרדיו "קול ירושלים". מאי נולדה בעיר יוהנסבורג בדרום אפריקה, ברובע Turffontein, לאמה ברטה, לבית גארב, ילידת ליטה ולנתן נחום מרימסקי, יליד רוסיה. מאי הייתה הבכורה מבין ארבעת ילדי המשפחה. שמות אחיה ואחותה: הרולד Harold, חנה Annie, וארנולד Arnold אשר עברת את שמו לאורי והיה בין מקימי קיבוץ מעגן מיכאל. שני האחים בחרו לשנות את שם המשפחה ממרימסקי למרי. הוריה היו פעילים בחיי הקהילה היהודית. השפה העברית הייתה שגורה בביתם והם דאגו שילדיהם ילמדו עברית. אביה היה ציוני כללי בהשקפתו, גבאי בבית-כנסת אורתודוקסי וחבר המועצה המקומית באזור מגוריו. בגיל 18 השתתפה בתחרות מלכת יופי שנערכה ביוהנסבורג והגיעה למקום השלישי מתוך מאות מועמדות. הצטיינה במשחק טניס, ניגנה בכינור, והייתה חברה בארגון ישראל הצעיר. וייסנברג השתתפה בחוג דרמה יהודי בשם "Johannesburg Jewish Guild drama section", בתפקידים ראשיים. היא למדה בבתי ספר יוקרתיים בעירה וסיימה שם את לימודיה באוניברסיטת ויטווטרסראנד. הייתה בעלת תעודת הוראה בעברית ושימשה מורה לתורת הביטוי ולדרמה. בשנת 1931, זכתה לתואר F.T.C.L‏ (Fellowship of the Trinity College of Music), מטעם "Trinity College of Music" (אנ') על תורת הדיבור. היא הייתה השלישית מדרום אפריקה שזכתה בתואר זה. בשנת 1933 משפחתה עלתה ארצה, בעקבות אחיה הבכור, הרולד Harold, שעלה לישראל שנה קודם לכן כנער ולמד במקוה ישראל. המשפחה התגוררה בתל אביב ברחוב טרומפלדור. בהגיעה לישראל עסקה לפרנסתה במתן שיעורים פרטיים באנגלית למבוגרים – לעורכי-דין יהודים פליטים מגרמניה לקראת בחינות הרישוי שלהם באנגלית. היא נישאה לאחד מתלמידיה, ד"ר יוליאן וייסנברג, עורך-דין עולה מגרמניה, שהיה מבוגר ממנה בשמונה שנים. לא נולדו להם ילדים. בשנת 1937 מאי ובעלה עברו לגור בירושלים. בהגיעה לירושלים, התקבלה מאי ל"קול ירושלים", תחנת הרדיו של שירות השידור של פלשתינה (א"י) של השלטון המנדטורי (PBS - The Palestine Broadcasting Service). התחנה שידרה בשלוש השפות הרשמיות באותה עת: אנגלית, ערבית ועברית. מאי החלה כקריינית עוזרת באנגלית, ובהמשך הייתה לקריינית החדשות באנגלית – ונקראה "מיי מרי" (May Marry). בזכות בקיאותה וכישוריה בתחום הדרמה היא קודמה לתפקיד המנהלת של פינת הנוער באנגלית. היא הפיקה תסכיתי רדיו לילדים בהם השתמשה בשם העט "Waithill May". כמומחית לדרמה ואומנות ההגייה היא כתבה תסריטים לרדיו, לרשות השידור הפלסטיני וגם לשירות השידור הבריטי באנגליה, ואף השתתפה בהפקתם. במסגרת פעולות האצ"ל נגד המנדט הבריטי בארץ-ישראל, הוחלט לפגוע באולפני-שירות השידור ולגרום להפסקת השידורים. החבלה בוצעה ביום 2 באוגוסט 1939, בשעה 5:20 אחה"צ, על ידי צפניה מאיר, שהיה אחד מהעובדים הקבועים בתחנת השידור וחבר בארגון. עקב הפיצוץ נפצעה וייסנברג באורח קשה, וכעבור זמן קצר מתה מפצעיה בבית-החולים. מאי לא הייתה אמורה להיות באולפן בשעת הפיצוץ. כן נפצע פצעי מוות מהנדס ערבי, אדיב מנצור, שהיה מעובדי התחנה, טכנאי חדר הפיקוח, גבריאל דימיטרופולוס, יווני אורתודוקסי, נפצע קל. כך גם טרזה דורסי, ערביה נוצרית, שהייתה ממונה על "פינת הנוער הערבית". קול ישראל מירושלים מאת איזי מן, רשות השידור ופרינטיב, ירושלים, 2008. מסת"ב: 978-965-90316-1-0, עמ' 50-53 (הספר בקטלוג ULI) על ההרס בבית הראדיו בירושלים מלכה וייסנברג ז"ל המשקיף, 4 באוגוסט 1939 לוויית ויסנברג ומנצור דבר, 4 באוגוסט 1939 הודעה לעיתונות דבר, 11 באוקטובר 1939 דבר -פצצה בבית השידור של רדיו ירושלים היסטוריה של הרדיו בישראל, בספרייה היהודית המקוונת (באנגלית) מקום קברה של מלכה מאי וייסנברג בהר הזיתים, ירושלים טל לוי, 2 באוגוסט 1939 מותה של שדרנית הרדיו מפיצוץ מעטפת נפץ, באתר הארץ, 2 באוגוסט 2010 מאי ווייסנברג - קריינית הרדיו מתה מפצעיה 3.8.1939.- ירושלים. מתוך "סיפורי ארץ-ישראל: מצבות מדברות", 10 ינואר 2011 מרי אורי 1999-1923 צפניה מאיר העמותה להנצחת מורשת לח"י אצ"ל: פיצוץ בית-השידור האצ"ל פועל בשתי חזיתות